બુધવારે વડાપ્રધાન નરેન્દ્ર મોદી સાથે પહેલીવાર આર્થિક સલાહકાર બેઠક(EAC-PM) થઇ હતી. આ બેઠક બાદ આર્થિક સલાહકાર પરિષદના ચેરમેન બિબેક દેબરૉયે જણાવ્યું હતું કે, આ બેઠકમાં આર્થિક વિકાસ, રોજગારના મુદ્દે ચર્ચા થઇ હતી. આ સાથે જ અનૌપચારિક ક્ષેત્ર, ફિસ્કલ ફ્રેમવર્ક, મૉનિટરી પોલિસી સહિત 10 મુદ્દાઓને પ્રાથમિકતા મળી હતી. આર્થિક સલાહકાર પરિષદ(EAC-PM)નું ફોકસ આર્થિક વૃદ્ધિને ગતિ આપવા પર તેમજ રોજગાર પર રહેશે. આર્થિક સલાહકાર પરિષદ દ્વારા નાણાંકીય વર્ષ બજેટ 2019ને ધ્યાનમાં રાખીને ભલામણો કરવામાં આવી છે. આ બેઠકમાં નાણાં વિભાગના મુખ્ય આર્થિક સલાહકાર અરવિંદ સુબ્રમણ્યમની સાથે નીતિ આયોગના સભ્ય બિબેક દેબરૉયે પણ ભાગ લીધો હતો. આ બેઠકમાં આર્થિક મામલાના જાણકાર સુરજીત ભલ્લા, રાથિન રૉય, આશિમા ગોયલ અને રતન વટલ પણ હાજર રહ્યા હતા.